

Fastsett av Etne kommunestyre 11.06.2024.

Gjeldande frå 1. august 2024

Permisjon frå grunnskuleopplæring

Forskrift

Innhald

[**Forskrift om permisjon frå grunnskuleopplæringa, Etne kommune** 1](#_Toc163050810)

[**§ 1** **Føremålet med forskrifta** 2](#_Toc163050811)

[**§ 2** **Verkeområde** 2](#_Toc163050812)

[**§ 3** **Definisjonar** 2](#_Toc163050813)

[**§ 4** **Permisjon eleven har rett til** 2](#_Toc163050814)

[**§ 5** **Andre permisjonar** 2](#_Toc163050815)

[**§ 6**  **Foreldra sine plikter i permisjonstida** 3](#_Toc163050816)

[**§ 7 Lengda på permisjonen** 3](#_Toc163050817)

[**§ 8** **Søknadsfrist** 3](#_Toc163050818)

[**§ 8** **Vedtak om permisjon** 3](#_Toc163050819)

[**§ 9**  **Ugyldig fråvær** 4](#_Toc163050820)

[**§ 10** **Særskilt dokumentasjon – framleis skuleplass** 4](#_Toc163050821)

[**§ 11** **Klagerett** 4](#_Toc163050822)

[**§ 12** **Iverksetjing** 4](#_Toc163050823)

**Forskrift om permisjon frå grunnskuleopplæringa, Etne kommune**

Heimel: Fastsett av Etne kommunestyre 11.06.2024 i lov av 9. juni 2023 nr 30 om grunnskuleopplæringa og den vidaregåande opplæringa § 2-2.

**§ 1 Føremålet med forskrifta**

Det er ein viktig føresetnad for læring at elevane er til stades i skuletida. Ferie og andre fritidsaktivitetar bør leggjast til periodar med skulefri.

Etne kommune vil med denne forskrifta:

* sikra rett og lik behandling av søknader om permisjon i grunnskulen
* redusera omfanget av fråvær utanom skulen sine ferie- og fridagar
* sikra ein kvalifisert og grunna forvaltning av permisjonssøknadar som er forankra i leiinga på skulen

Det er ikkje ein rett å få permisjon. Permisjon er noko skulen kan gje. Dersom skulen innvilgar permisjon, er det ein føresetnad at det er forsvarleg å gje eleven fri frå opplæringa.

**§ 2 Verkeområde**

Forskrifta gjeld pliktig grunnskuleopplæring etter opplæringslova § 2-2.

Forskrifta gjeld for elevar i kommunale grunnskular i Etne kommune.

Kommunen skal ha eigne retningslinjer for behandling av søknader om permisjon.

**§ 3 Definisjonar**

Permisjon er eit løyve for elevar å vera borte frå den offentlege grunnskuleopplæringa i ein midlertidig periode. Fråværet vert rekna som dokumentert (gyldig).

Det skal ikkje søkjast permisjon for helserelatert fråvær som til dømes legebesøk eller liknande.

**§ 4 Permisjon eleven har rett til**

I følgje opplæringslova § 2-2 har ein elev som høyrer til eit anna trussamfunn en Den norske kyrkja, rett til permisjon frå skulen dei dagane trussamfunnet har heilagdagar dersom foreldra syter for den opplæringa som må til for at eleven skal kunna følgja med i opplæringa på skulen etter fråværet.

Det er ikkje eit krav at eleven sjølv er medlem av det aktuelle trussamfunnet, jamfør Prop. 57 L (2022- 2023).

**§ 5 Andre permisjonar**

Elevar kan berre få permisjon dersom opplæringa samla sett er forsvarleg, jfr § 2-2 i opplæringslova.

Det skal gjerast ei individuell vurdering om permisjonen er forsvarleg. Det skal leggjast vekt på ei vurdering av kva som er til det beste for barnet. Relevante kriterium kan vera:

* Eleven sitt faglege behov
* Psykososiale forhold
* Tidlegare fråvær

Det vert i utgangspunktet ikkje gjeve permisjon ved følgjande:

* Første skuleveke i samband ved skulestart
* Obligatoriske kartleggjingsprøvar
* Ved nasjonale prøvar
* Ved eksamen
* I samband med tentamen og årsprøvar
* Under gjennomføring av elevundersøkinga
* I samband med leirskule

Det kan bli gjort vedtak til idretts- og kulturelle arrangement/samlingar samt politisk arbeid og arbeid som tillitsvalt.

Elevar i ungdomskulen kan søkja om å få sletta inntil 10 dagar kvar år av dokumentert fråvær. Fråværet må vera knytt til helseårsaker, innvilga permisjon eller heilagdagar for elevar frå trussamfunn utanfor Den norske kyrkje.

**§ 6 Foreldra sine plikter i permisjonstida**

Retten til permisjon føreset at foreldra syter for at eleven får den opplæringa som må til for å kunna følgja med i undervisninga på skulen etter permisjonen. Rektor ved skulen vurderer i kvart einskilt tilfelle kva krav som er naudsynte å stilla for den einskilde eleven, jamfør Prop. 57 L (2022-2023).

**§ 7 Lengda på permisjonen**

Skulen kan innvilga permisjon frå den pliktige opplæringa i inntil to veker (10 skuledagar) i løpet av eitt skuleår.

Unntak frå denne regelen er godkjende behandlingsopphald eller behandlingsreise.

**§ 8 Søknadsfrist**

Føresette må søkja om permisjon. Søknad om permisjon skal som hovudregel sendast til skulen minst éin månad før ynskt permisjon skal byrja.

Søknad om permisjon etter opplæringslova § 2-2 skal behandlast etter reglane i forvaltningslova om einskildvedtak.

**§ 8 Vedtak om permisjon**

Vedtak om permisjon er delegert til rektor ved den einskilde skulen. Rektor kan delegera til kontaktlærar å gje permisjon i inntil to dagar.

**§ 9 Ugyldig fråvær**

Dersom føresette vel å reisa, anten utan å ha søkt om permisjon, eller utan å ha fått vedtak om permisjon, vil eleven få ugyldig fråvær for den delen av søknaden som eventuelt ikkje er innvilga. Ein kan då heller ikkje søkja om å få dette fråværet sletta i etterkant. Etter to veker med ugyldig fråvær skal eleven skrivast ut av skulen. Når/dersom eleven kjem tilbake, blir han/ho meldt inn igjen på ordinær måte. Ein kan ikkje rekna med at skulen vil gje eleven ekstra undervisning for å ta igjen for fråværet.

**§ 10 Særskilt dokumentasjon – framleis skuleplass**

Korkje rektor, kommunen eller Statsforvaltaren (klageinstans) kan gje ein elev permisjon i meir enn to veker, fordi dette ikkje er heimla i opplæringslova. Sjølv om ein ikkje kan fråvika frå regelen om to veker for permisjon, hender det likevel at grunnen til fråvær, ut i frå ei betraktning om rettferd, gjev rom for at eleven ikkje må skrivast ut i frå skulen. I slike tilfelle skal det liggja føre særskilt dokumentasjon. Dette kan vera tilfelle som:

* Gjennom retten til samvær
* Om arbeidsgjevaren til føresette har pålagt dei å avvikla ferie utanom skuleferien
* Om arbeidsgjevaren til føresette har pålagt dei å gå på kurs/arbeid/vidareutdanning i ein annan kommune/eit anna land for ein periode. Perioden skal likevel ikkje vera lengre enn resten av det til ein kvar tid inneverande skuleåret, alternativt inntil eit skuleår
* Opphald i eit anna land knytt til adopsjon
* Deltaking i TV-/filmproduksjon, kulturelle aktivitetar eller på idrettssamlingar
* Andre, særlege forhold

**§ 11 Klagerett**

Etterforvaltningslova § 29 er fristen for å klaga 3 veker frå vedtaket vart gjort kjent. Etter forvaltningslova § 32 skal klagen sendast til det forvaltningsorganet som har gjort vedtaket.

Ein eventuell klage sender ein til skulen som har handsama søknaden. Klagen vert behandla av rektor. Dersom skulen ikkje endrar vedtaket, vert klagen sendt vidare til Statsforvaltaren i Vestland.

**§ 12 Iverksetjing**

Forskrift om permisjon frå opplæringa ved skulane i Etne kommune gjeld frå 1. august 2024.

